Brilliejies en skewe tande het ontpop in die mooiste dame
Hardwerkend, talentvol en goeie hart
Lewe gee slae en jy staan sterk geanker,
met God se arms om jou gevou
Jou pa voor en jou ma agter jou
stap ons saam.
Wens ek kon jou altyd beskerm soos toe jy klein was,
maar jou fondasie is gegiet en sterk
Moet nooit dat ander jou vuur blus nie
Vir 6 jaar het ek die voorreg gehad om te voel hoe werklike perdekrag onder 'n bonnet voel. Trap petrol en jy word sommer terug gedruk in jou sitplek. Die 'thrill' van spoed net as jy liggies die petrol trap. Die spoedkaartjies het ons posbus gevul.
Met die besluit om nuwe kar te koop, moes ek baie dinge oorweeg. Die grootste is die las wat 'n kar eintlik is. Die verandering was brutaal.. van blitsvinnige gemaklike kar na 'n 'n brullende skilpad. Die nuwe kar brul soos 'n leeu as jy die engin begin… maar as jy die hekke oopmaak verander die verwagting van 'n leeu op volspoed vinnig na 'n kruipende skilpad wat moan.
Ek weet ek kla met die witbrood onder my arm en ek is dankbaar vir die wiele wat my van punt A na B toe vat. Ek kyk nou met bewondering as die magtige karre verby my spoed, ek sal nie sommer nou 'n kar by die verkeerslig aanvat om te kyk wie eerste by die volgende een stop nie… ek mag dalk net verloor.
Eendag as ek groot is gaan ek weer die skilpad inruil.
Ons praat van die eier bad. As jy ons ken weet jy dat ons nie fancy is nie… maar ons het 'n fancy bad. 'n Klip bad wat ons geerf het toe ons die huis gekoop het.
Die bad is 'n ovaal vorm. So die onderste gedeelte waar mens se boude pas is nou. Groot probleem. As mens aan die dik kant van die spektrum lê is 'n nou onderkant van 'n bad nie die regte opsie nie. Jy kan nie lekker lê in die bad nie want jou boude pas nie, die bad is diep, die water wat jy moet gebruik sodat dit oor jou boepie te laat kom is duisende liters… onthou nou .. daar is 'n gaping tussen lyf en onderkant want jy is te dik om die bodem te voel… so water verplasing van lyf in water gebeur eers op 'n later stadium. Jy tap nog water dan is mens al klaar geseep en gespoel.
So ons fancy bad is vir show. Nog 'n probleem want niemand sien dit nie. So in my kop dink ek dat dit eendag die huis sal verkoop, want jy het 'n fancy bad.. maar wat as die persoon ook aan die dik kant lê… ons dikkes sien dit gou. Nou hoor ek jou vra hoe het ons dit dan nie gesien nie .. onthou dit is 17 jaar terug.. toe was ek nog passend in die bad. Vir die vriendinne wat gesondheidsbewus is … nee dit gaan nie werk om gewig te verloor nie want dit is jare se eet… so dit gaan jare se smelt van vet kos … die beste idee is: Tyd vir 'n nuwe bad!
Die nuwe manier van verjaarsdag gelukwense is mos om op Facebook of whatsapp 'n boodskappie te los. Ek sien die jonger klomp sit dit op hulle sosiale media status. Ek is ook skuldig hier aan, dink aan die persoon maar vat nie tyd om stil te staan en te bel nie. Makliker om net gou 'n boodskappie te tik.
Die week het ek weer besluit om persoonlik my verjaarsdagwense aan mense oor te dra. Ek bel en as ek kan probeer ek 'n geskenkie aflewer. Om seker te maak die persoon weet dat hy of sy spesiaal is vir my.
Dit is ongelooflik lekker om die waardering te ervaar. Een vriendin se woorde, sy voel geliefd het my net weer laat dink hoe maklik dit is om iemand spesiaal te laat voel op hulle spesiale daggie.
Volgende keer as jy boodskappie tik, stop.. Bel liewer! Gee jou tyd as geskenk vir die persoon. Konnekteer weer deur te gesels, te lag en 'n oomblik te deel.
Waar daar rook is, is daar vuur
Ek glo aan 'n magtige God! Ek glo aan wonderwerke en ek glo aan genade. Ek glo aan ons brandweer manne wat hulle beste doen om my en jou veilig te hou.
Die 'wat as' gedagtes kan mens soos 'n tol laat spin. Die bang hou jou gevange in jou eie gedagtes.
My bang het saterdag oggend begin. Ons huis het begin brand. Dak balke by braai het vlam gevat. Rook kan ek ruik, maar besef nie die gevaar is bo ons koppe nie. Geen vlamme sigbaar. Ek ry vir afspraak, net om 15 minute later 'n boodkap te kry, jul huis brand.
My liefde vir jaag kom handig te pas, klok 210 km/h op Durban road. Ek binne 'n minuut terug by huis. Rook sigbaar.. geen vlamme. In warboel is dit net kinders, honde en katte by bure kry. Dan die karre uittrek. My verstand staan stil, ek weet nie wat om te red en wat om te los nie.
Twee brandweer-trokke daag op en toe weet ek als is in beheer. Hulle spuit die vuur binne die dak. Water stroom by dak uit. Die balke moet koud wees anders brand hulle net weer.
Ons engel het hard gewerk. Ons en ons huis is beskerm. Skade het ons. Die wonderwerk is ons leef! Dit wat skade het kan herstel word.
My leer punte: Rook verklikkers moet in dak geinstalleer word, maak seker dat skoorstene gediens word elke jaar. As jy rook ruik, kyk op en in jou huis, doen 'n nood plan vir jou huis dat almal weet wat om te doen as die alarm afgaan. Dink nou wat jy moet gryp, in die oomblik hak mens se kop vas. Onthou altyd lewe kom bo enige aardse besitting.
My verhaal is nie uniek nie, my verhaal is geseën met wonderwerke. Ek is dankbaar.
​Sommer net ek
Ek is moeilik, mens moeilik. My reg en my verkeerd is my wit en my swart. Vir bystaanders kan dit na grys lyk. Net soos wat ek hulle reg en verkeerd as grys sien. Dit laat my besef waarop ek my besluite en denke grond is gevorm deur ou hande in my kinderjare. Ervarings wat mens soms in jou agterkop gooi en wil vergeet. Keuses wat nie joune is nie maar jou lewe se pad met slaggate gevul het. Die lewe het my ook geleer dat sommige mense se reg hulle persepsie is, soms glo hulle, hulle eie versinsels…dit word dan hulle waarheid. Dit is 'n gesprek vir 'n ander tyd.
Ek vang myself weer vandag dat ek my frustrasies op my dogter uithaal. Die arme kind kan haar beste probeer maar ek sal tog 'n fout sien en haar daarop wys. Ek wonder hoekom dit so is. 'n Goeie vriend van my universiteits-dae het eendag omgedraai en weggestap… ek het dit reggekry om sy omgee brug aftebrand en hom so ver weg te stoot dat ons nie eers meer kennisse is nie. Ou laai van my… moenie te naby kom nie. Dankbaar dat sommige mense deur my sien en nog steeds naby my bly al grawe ek klowe om my, om myself te beskerm.
Ek sien van die jongmense se sukkel met goed wat ek ook mee geworstel het in my kinderjare. My raad is altyd, dit is nie jou lewe nie, jy hoef nie skaam te wees vir iemand anders nie. Moenie iemand anders se dinge joune maak nie. Hulle besluit oor hulle lewe, jy besluit om jouself te beskerm teen hulle. Die feit is al is jy hoe sterk gaan dit in jou menswees filtreer en uitkom in jou manier van oorleef.
Tyd vir stilword en werk daaraan om my deure se skrefies wyer oop te maak vir die mense wat regtig daar wil wees.